Foto's: Warmbad-plaasaanval: Ma veg verbete terug, verdagte later vasgetrek | Maroela Media
Monique de Souza en Jakes van Deventer. Foto: Facebook
Maroela Media het Dinsdag berig Jakes van Deventer (35) is in die vroeë oggendure tydens 'n aanval op 'n plaas, wat in plotte onderverdeel is, vermoor. Vier verdagtes het Van Deventer en sy verloofde, Monique de Souza (28), omstreeks 01:00 in hul huis oorval. Die aanvallers het toegang tot die huis verkry deur die kombuisdeur en veiligheidshek oop te breek. Die paartjie is in hul slaapkamer aangeval, terwyl De Souza se ma, Linette en vyf ander kinders ook in die huis was. Linette het die aand by die gesin oornag omdat Van Deventer, 'n beroepsjagter, die volgende dag sou gaan jag.
Tessa Tullues, Monique se niggie wat haar na die voorval in die hospitaal bygestaan het, het Woensdag aan Maroela Media gesê die huis lyk soos 'n bloedbad.
"Monique en Jakes het in die kamer geslaap. Jakes se dogtertjie uit sy vorige huwelik het in 'n bedjie voor hul bed geslaap want sy is baie erg oor haar pa. Die paartjie se babaseuntjie het langs die bed in sy wiegie geslaap. Monique het van Jakes se gille wakker geword."
Van Deventer is verskeie kere met 'n skroewedraai en 'n mes in sy bors gesteek. Die aanvallers het glo ook 'n mes teen die babatjie se kop gehou en aangedring op goud.
Linette het intussen in 'n kamer weggekruip met die ander drie kinders wat in die huis was. "Hulle het Monique in 'n stadium van kamer tot kamer deur die huis gesleep om waardevolle items te soek. Vir een of ander rede het hulle nie die kamer gesien waar my tannie en die kinders weggekruip het nie. Monique is seker die Here het gesorg dat die aanvallers nie daai kamer raakgesien het nie," het Tullues gesê.
Een van die mans het De Souza aangerand en wou haar glo ook verkrag, maar sy het verbete teruggeveg en hom afgeweer. Sy het hom met haar kaal hande aangedurf en het haar hande is in die proses erg gesny met die mes wat die aanvaller gehad het. Sy het ook van haar vingers gebreek. Sy kon daarin slaag om 'n mes, wat sy langs haar bed vir veiligheid gehou het, te gryp waarmee sy die man gesteek het. Sy het hom ook met die bedkassie se laaie aangeval.
Die aanvallers het onder andere met twee televisiestelle, 'n handsak en 'n vuurwapen te voet van die toneel af gevlug.
Van Deventer is in die huis dood. Monique is per ambulans na die St. Vincent's-hospitaal in Bela-Bela geneem vir mediese behandeling.
Sy het blou kolle aan haar gesig en bobene opgedoen en word ook behandel vir 'n steekwond aan haar boud.
"My niggie is erg verslae en is op medikasie vir skok. Die kinders is in die sorg van die familie," het Tullues bygevoeg.
Kol. Ronel Otto, provinsiale polisiewoordvoerder, het Woensdag aan Maroela Media gesê een verdagte is laat Dinsdagmiddag in 'n informele nedersetting naby Bela-Bela in hegtenis geneem.
"Die inhegtenisname volg ná 'n gesamentlike poging van onder meer verskeie eenhede van die Limpopo-polisie, speurders van die Bela-Bela-polisie, die plaaslike gemeenskapspolisiëringsforum en die buurtwag," het Otto gesê.
"Van die gesteelde ware is in die verdagte se besit gevind. 'n .308-jaggeweer wat vermoedelik aan die slagoffer behoort, was ook in sy besit."
Die verdagte verskyn Donderdag in die Bela-Bela-landdroshof. Die soektog na die ander verdagtes duur voort.
Otto het gesê die polisie ondersoek onder meer 'n aanklag van moord en gewapende roof.
Ian Cameron, AfriForum se hoof van gemeenskapsveiligheid wat na die aanval op die toneel was, het gesê die gesin was van plan om van die hoewe af te trek, juis om veiligheidsredes. "Die huis is nog vol bokse en is nou vol bloed," het hy gesê. Cameron is vol lof vir die polisie. "Die polisie was briljant. Die toneel was baie goed beman deur belangrike rolspelers om die voorval behoorlik te ondersoek."
Die foto's van die toneel is deur verskeie bronne aan Maroela Media verskaf.
Baie dankie aan al die eenhede van die Limpopo-polisie, speurders van die Bela-Bela-polisie, die plaaslike gemeenskapspolisiëringsforum en die buurtwag wat gehelp het en die familie bygestaan het, en een van die verdagtes vasgetrek het. Ek hoop die ander aanvallers(moordenaars) word spoedig gearresteer. Ons het mekaar so bitter nodig in hierdie dae.
maar net nog in famielie lid wat weg gevat is deur die nuwe sa .
GEEN BLANKES IN SA IS VEILIG NIE
BAIE STERKTE AAN DIE FAMIELIE DINK BAIE AAN JUL IN
WARMBAD DIT IS HOE EK NOG DIE PLEK ONTHOU
Is daar statistiek van hoeveel plaasaanvallers buitelanders is?
Wanneer begin ons 'n plaaswag? Want as ons moet wag vir die regering gaan dit te laat wees vir ons mense! dis nou tyd om hierdie gemors te wys wie is baas in hierdie land, hul reign of terror is nou verby!!!!! So kan dit eenvoudig nie voortgaan nie!!!!!!!!!!!!!!!!!!!!!!!
Bitter jammer vir die oorlewendes maar ek moet sê ek haal my hoed af vir me De Souza wat nie net oorgegee het maar bly veg het!